ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 30. apríla 2003
									K materiálu č. 3001/2002
									K bodu č. 2

S T A N O V I S K O

k návrhu zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia – k novému zneniu

I

Návrh zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia predkladá na rokovanie vlády SR minister práce, sociálnych vecí a rodiny Ľudovít Kaník mimo Plánu legislatívnych úloh vlády SR na rok 2003.

II

Dôvodom predloženia návrhu je očakávané naplnenie podmienok na zvyšovanie dôchodkov ustanovených zákonom č. 46/1991 Zb. o zvyšovaní dôchodkov v znení neskorších predpisov; podľa § 9 cit. zákona sa dôchodky zvýšia, ak sa podľa údajov vykázaných Štatistickým úradom SR zvýšili životné náklady aspoň o 10% alebo priemerná mzda v hospodárstve Slovenskej republiky aspoň o 5%, a to najskôr po uplynutí troch mesiacov od predchádzajúceho zvýšenia dôchodkov.

Posledné zvýšenie dôchodkov sa vykonalo s účinnosťou od 1. júla 2002 na základe zákona č. 306/2002 Z.z. o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia. Podmienka na zvýšenie dôchodkov bude naplnená pri ukazovateli priemernej mesačnej mzdy v hospodárstve Slovenskej republiky, podľa zákona bude naplnená podľa očakávaných výsledkov za II. štvrťrok 2003.

Navrhované zvýšenie dôchodkov sa vzťahuje na skupiny dôchodkov vymedzených v § 1 zákona č. 46/1991 Zb., t.j. na starobné dôchodky, invalidné dôchodky, čiastočné invalidné dôchodky, dôchodky za výsluhu rokov, vdovské a sirotské dôchodky.

Návrhom zákona sa menia a dopĺňajú aj ustanovenia zákona  č. 100/1988 Zb. o sociálnom zabezpečení v znení neskorších predpisov (Čl. II), ktoré sa týkajú najvyššej výmery úhrnu dôchodkov vyplácaných v súbehu, úpravy poskytovania vdovského dôchodku po splnení ďalších podmienok, a to tak, aby vdove nevznikol nový nárok na vdovský dôchodok, ale sa jej len obnoví výplata už skôr priznaného vdovského dôchodku a aj prechodné ustanovenia vo vzťahu k zákonu č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.

III

	 Legislatívna rada vlády Slovenskej republiky prerokovala návrh zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia na svojom zasadnutí dňa 22. apríla 2003 a odporučila ho predložiť na rokovanie vlády Slovenskej republiky v novom znení, v ktorom budú zapracované jej pripomienky a odporúčania.

IV

	Sekcia vládnej legislatívy Úradu vlády Slovenskej republiky konštatuje, že predkladateľ zapracoval do predloženého nového znenia návrhu zákona všetky pripomienky a odporúčania Legislatívnej rady vlády SR, a preto odporúča vláde Slovenskej republiky predložený návrh zákona  s c h v á l i ť.

Bratislava 25. apríla 2003 
Vypracoval: S. Masár

									Štefan G r m a n
									generálny riaditeľ
   								    sekcie vládnej legislatívy